Rossiya banklarini ‘SWIFT’ tizimidan uzishga texnik tayyorgarlik boshlandi — Dmitriy Kuleba

Ukraina tashqi ishlar vaziri Dmitriy Kuleba Rossiya banklarini ‘SWIFT’ tizimidan uzishga texnik tayyorgarlik boshlanganini aytdi. Bu haqda u o'zining “Facebook” sahifasida ma'lumot berdi.
Vazirning aytishicha, mazkur sanktsiya bo'yicha rasmiy qaror bo'lmasa-da, uni amalga oshirish uchun tayyorgarlik boshlangan.
“‘SWIFT’. Rasmiy qaror hali chiqmadi, biroq qaror qabul qilish va ushbu sanktsiyani amalga oshirish uchun texnik tayyorgarlik boshlandi”, — degan amaldor.
Avvalroq Ukraina rahbari Vladimir Zelenskiy Germaniya va Vengriyadan Rossiyani ‘SWIFT’ tizimidan uzish bo'yicha qarorni qo'llab-quvvatlashga chaqirgandi.
Ma'lumot o'rnida, “Society for Worldwide Interbank Financial Telecommunications” (SWIFT) — Jahon banklararo moliyaviy telekommunikatsiyalar jamiyati axborot uzatish va to'lovlarni amalga oshirish uchun xalqaro banklararo tizimdir. Ushbu tizim butun dunyo bo'ylab moliya institutlariga moliyaviy operatsiyalar to'g'risidagi ma'lumotlarni xavfsiz, standartlashtirilgan va ishonchli tarzda yuborish va olish imkonini beradi.
Eslatib o'tamiz, avvalroq amerikalik iqtisodchi, Nobel mukofoti sovrindori Pol Krugman Ukrainadagi voqealar haqida fikr bildirib, G'arb nega Rossiyani “SWIFT”dan o'chirishga shoshilmayotganini aytgandi. Shuningdek, “Bugun.uz” kolumnisti Akbar Idiev mazkur tizimning vazifasi va jahon bozoridagi o'rni qandayligi, uning Rossiya iqtisodiyotiga ta'siri qay darajada ekani haqida batafsil ma'lumot bergandi.